《和马先生晓起六叠前韵》
宋代·赵公豫

秋英渐落景幽凄，叹息征衫滞浙西。三竺风光公素览，两峰山色我新携。

禅房境冷逢仙侣，客子心閒爱鸟啼。揖别黯然情未已，曰归难对乐羊妻。

作者简介：（1135—1212）平江常熟人，字仲谦。高宗绍兴二十四年进士。历知仁和、馀姚、高邮军及真、常二州，累进集英殿修撰，以宝谟阁待制致仕。为官清苦廉正，常言但求为循吏，不求为健吏。有《燕堂类稿》。